Viduskurzemes pamatskolas - attīstības centra pedagoģiskā personāla profesionālās kapacitātes paaugstināšana
Projekts Nr.: 2023-1-LV01-KA121-SCH-000135686
Projekta īstenošanas laiks:  no 2023. gada 1. jūnijs – 2024. gada 31. augusts
Projektam piešķirtais finansējums: 12780,00 EUR 
Projekta kontaktpersona: Marta Žube, marta.zube@gmail.com, +371 269769859
Projekta mērķis ir pedagoģiskā personāla profesionālās un personīgās kapacitātes paaugstināšana, papildinot zināšanas mācību procesa diferenciācijā, individualizācijā un atbalsta materiālu sagatavošanā.
Projektā iesaistītie pedagogi papildina savas zināšanas mūsdienīgu mācību metožu pielietošanā, profesionālās meistarības pilnveidošanā, iepazīstas ar dažādu metodiku izmantošanu mācību un audzināšanas procesā, novitātēm sadarbībā ar vecākiem. 
Projekta dalībnieku zināšanas par aktualitātēm mūsdienīgu pedagoģisko tehnoloģiju ieviešanu Eiropas kontekstā sekmēs izglītības iestādes internacionalizāciju, sekmēs kompetenču pieejā balstīta izglītības satura izstrādi un izglītības kvalitātes paaugstināšanu izglītības iestādē. 

2023. gada 2. un 3. oktobrī Viduskurzemes pamatskolā - attīstības centrā viesojās eksperts no Itālijas - sertificēts uzvedības analītiķis, speciālais pedagogs, pasniedzējs un pētnieks attīstības traucējumu jomā Lorenzo Todone. L.Todone iepazinās ar skolas vadību, skolotājiem, skolas struktūru un dažādām metodēm, kuras savā ikdienas darbā izmanto skolotāji. Viņš vēroja mācību stundas un nodarbības, kuru laikā novērtēja un atklāja esošās vai iespējamās uzvedības problēmas un pēc tam sniedza ieteikumus, kā tās mainīt vai novērst. L.Todone augsti novērtēja skolas vidi, iekārtojumu un skolotāju profesionālo darbu.
Skolotājs  Didzis Skuška no 28. janvāra līdz 3. februārim piedalījās kursos “How to prevent bullying and cyber bullying in schools and promote social emotional learning”, kas notika Boloņā, Itālijā. Kursos piedalījās skolotāji no Igaunijas, Rumānijas, Slovākijas un Latvijas. Šo kursu vispārējais mērķis bija veicināt izcilību izglītībā, sniedzot skolotājiem nepieciešamās zināšanas un kompetences, lai efektīvi novērstu visa veida iebiedēšanu izglītības un skolas vidē. Kursu laikā tika palielināta dalībnieku izpratne par bulingu jeb iebiedēšanu, apgūtas metodes un rīki pozitīvas skolas un klases vides veidošanai un plānotas ilgtermiņa stratēģijas, ko piemērot, lai novērstu un samazinātu iebiedēšanu skolas un interneta vidē.
Skolotāja Sanita Hofmane no 26. februāra līdz 2. martam piedalījās kursus “We Are All Special: Inclusion and Support for Students with Special Needs In and Out of the Classroom”, kas notika Atēnās, Grieķijā.  Skolotāja papildināja  zināšanas par iekļaujošo izglītību pamatskolās. Par iekļaujošās izglītības pozitīvajām pusēm, kā arī par tās nepilnībām. Kursu laikā tika apskatītas pozitīvās pedagoģijas pamatprincipi un ABA terapijas vērtīgākās atziņas darbā ar bērniem ar speciālajām vajadzībām. Tikšanās un pieredzes apmaiņa ar citu valstu kolēģiem / pedagogiem ir ļoti lietderīga, jo katrā valstī, katrā skolā ir izveidota sava unikāla mācīšanas sistēma un pamatprincipi, kuri balstās kopējās Eiropas pedagoģijas nostādnēs.
Skolotāja Maira Štofregena no 25. marta līdz 30. martam piedalījās kursos “Effective Pedagogies for 21st-Century Learning” (Efektīvas pedagoģijas metodes 21. gadsimta izglītībai), kas notika Nicā, Francijā. Kursu laikā skolotāja papildināja savas zināšanas par 21. gadsimta prasmēm skolotājiem un skolēniem. Katru dienu notika dažādas pašizpausmes aktivitātes – zīmēšana, ilustrāciju veidošana, spēļu izstrāde un tehnoloģiju pielietošana.
Skolotāja Inga Kalugina no 1. līdz 6. jūlijam piedalījās kursos “Teaching Physical Education in Kindergartens and Primary Schools” Spānijas pilsētā Valensijā. Uzsvars tika likts uz sensoro motoriku un kāpšanas sienas nozīmību bērnu agrīnā vecumā. Kā arī pareizu iesildīšanos, stiepšanos, koordinācijas vingrinājumiem, uzmanības koncentrēšanas, sadarbības un izturības vingrinājumiem. Tika ieteiktas un izspēlētas dažādas spēles un orientēšanās uzdevumi pa pilsētu, iekļaujot digitālo zināšanu apguvi un pielietošanu.
Skolotāja Annija Rone no 29. jūlija līdz 3. augustam piedalījās kursos “Learning in Motion: Exploring the Link Between Movement, Play, and Academic Success ”, kas notika Splitā, Horvātijā. Skolotāja papildināja zināšanas par to, cik liela loma ir kustību un aktivitāšu iekļaušanai mācību procesā, kā pasniegt apgūstamo vielu, lai skolēniem būtu interesanti klausīties un kā palīdzēt tiem atcerēties, pielietojot dažādas metodes. Ieguva zināšanas par to, kā samazināt stresu, sevi nomierināt un veikt elpošanas vingrinājumus. Visa kursos iegūtā informācija ir ļoti aktuāla un vajadzīga mūsdienu skolēniem, lai tie justos komfortabli un būtu ieinteresēti mācību procesā.
Skolotāja Agita Nelsone no 19. līdz 24. augustam piedalījās kursos “Introducing Yoga in Primary Schools”, kas notika Barselonā, Spānijā. Joga ir holistiska pieeja labsajūtai, kas ir pielāgojama dažāda vecuma, spēju un pieredzes cilvēkiem. Bērni var gūt labumu no konsekventas jogas prakses gan skolas dienas ietvaros, gan ārpusskolas aktivitātēs. Šajā kursā skolotāja mācījās integrēt jogu, meditāciju un apzinātību savā mācību priekšmetā.

